A BIZOTTSÁG 2122/2005/EK RENDELETE
(2005. december 22.)
a 634/2004/EK rendelet szerinti, Cipruson a citrusfélékre vonatkozó kiegészítő összeg meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási szerződésére,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia csatlakozási okmányára,
tekintettel a Cseh Köztársaság, Észtország, Ciprus, Lettország, Litvánia, Magyarország, Málta, Lengyelország, Szlovénia és Szlovákia Európai Unióhoz való csatlakozása következtében a 2202/96/EK tanácsi rendelet és a 2111/2003/EK rendelet alkalmazására vonatkozó átmeneti intézkedések megállapításáról szóló, 2004. április 5-i 634/2004/EK bizottsági rendeletre (1) és különösen annak 2. cikkére,
mivel:
(1)
Ahogy az az egyes citrusfélék termelői részére közösségi támogatási rendszert bevezető 2202/96/EK tanácsi rendelet (2) részletes alkalmazási szabályainak megállapításáról szóló, 2003. december 1-i 2111/2003/EK bizottsági rendelet 39. cikke (1) bekezdésének c) pontja szerinti tagállami értesítésekből kitűnik, a citrom, a grépfrút, a pomelo és a narancs esetében azok a mennyiségek, amelyekre vonatkozóan a 2004/2005-ös gazdasági évben támogatás iránti kérelmet nyújtottak be, nem lépik túl a közösségi küszöbértéket. Ezért a 2004/2005-ös gazdasági évet követően Cipruson indokolt támogatáskiegészítést folyósítani.
(2)
A tagállamok a 2111/2003/EK rendelet 39. cikke (1) bekezdésének c) pontja értelmében tájékoztatták a Bizottságot a támogatási rendszer keretében feldolgozott kis citrusfélék mennyiségeiről. A fenti adatok alapján megállapítást nyert, hogy a közösségi feldolgozási küszöbértéket 49 220 tonnával meghaladták. E túllépésen belül a küszöbérték meghaladását állapították meg Ciprus esetében. Következésképpen a 2202/96/EK rendelet I. mellékletében feltüntetett, a mandarinra, a klementinre és a satsumára vonatkozó támogatási összeget Ciprus vonatkozásában a 2004/2005-ös gazdasági évre 17,83 %-kal csökkenteni kell.
(3)
A Cseh Köztársaság, Észtország, Lettország, Litvánia, Magyarország, Málta, Lengyelország, Szlovénia és Szlovákia termelői a 2004-2005-ös gazdasági évre nem nyújtottak be feldolgozásra szánt citrusfélékre vonatkozó támogatási kérelmet. Ennélfogva az említett gazdasági évre ezekben a tagállamokban nem indokolt támogatáskiegészítést fizetni,
ELFOGADTA EZT A RENDELETET:
1. cikk
Ciprus vonatkozásában a 2004/2005-ös gazdasági évre a 2202/96/EK rendelet értelmében biztosítandó, a feldolgozásra szállított citromra, grépfrútra, pomelóra, narancsra és a kisebb citrusfélékre vonatkozó kiegészítő támogatási összegeket e rendelet melléklete tartalmazza.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2005. december 22-én.